**ТЕКСТОВА СПРАВКА**

**ЗА РАБОТАТА НА НЧ”ВИЧО ИВАНОВ 1929”**

**С.ПЕТРОВ ДОЛ ПРЕЗ 2018 ГОДИНА.**

Уважаеми членове и гости, добре дошли на отчетно-изборното събрание на НЧ „Вичо Иванов 1929”.

Както през изтеклите години и през 2018 година работата в читалището се осъществяваше по съответните направления, а именно:

- Библиотечна дейност

- Етнографски сбирки

- Работа с децата от селото

- Художествена самодейност

- Ремонтна дейност

Ще се спра подробно на всяко от тези направления.

 **Библиотечна дейност**

 През изминалата година читателите в библиотеката са били 24. Болшинството от тях деца. Възрастните читатели са много малко.

 Отчитаме спад на читателите от 2017 година.

 През изминалата година бяха купени пет книги от български автор на стойност 85.00 лева. Имахме намерение да купим още до гласуваните от настоятелството 200 лева, но в това време дъщерята на Калчо и Петранка Яневи завеща на читалището 357 броя книги от личната им библиотека.Книгите са български и руски. Българските книги са на стойност 2320 лева. Направен им е списък по заглавия, автор и стойност. Предстои тяхното описване в инвентарната книга.

**Етнографски сбирки**

 Работата в тази насока върви със същите темпове, както и през изминалите години. Нямаме нови експонати. Към настоящите се отделя особено внимание. Изнасят се за проветряване и се пръскат с препарати против молци.Знаете,че част от тях използваме за подреждане на различни кътове при определени празници.

 **Работа с деца**

 Както през 2017 година така и през 2018 година работата с децата е силно занижена. В селото през цялата година имаме само 5 деца.Тяхната бройка се увеличава през лятото, когато учещите в градовете деца идват при своите баба и дядо. Но и тяхната бройка не е особено голяма.През изминалата година децата взеха участие единствено в боядисването на яйца за Великден и на самия празник казаха по едно стихче.

 **Художествена самодейност**

 В сравнение с 2017 година художествената самодейност през 2018 година направи така да се каже скок. Благодарение на членовете от ПК „Златна есен” в селото се отпразнуваха почти всички празници от културния календар.

 На **21 януари** бе отбелязан първия празник от календарната година ”Бабин ден”. Присъстващите отбелязаха празника така,както се е празнувал в миналото. Изпяха се много песни и се извиха кръшни хора.

 На **14 февруари** отпразнувахме празника „Трифон Зарезан”. На този празник обикновено присъстват повече мъже, но винаги до тях са стояли и жените. Свещеник Валентин отслужи водосвет за здраве и подряза лозите. Царят на лозето разчупи питата с благословията да има повече грозде през годината и да се налеят руйни вина. Празника протече с много веселие.

 На **19 февруари** скромно бе отбелязана 145-тата годишнина от обесването на Васил Левски. Във фоайето на читалището бе подреден кът в чест на Апостола. Прочетено бе кратко слово за житейския му път. Казани бяха стихове за него от самодейците.

 **1-ви март** - Ден на самодееца и баба Марта. Рано сутринта беше украсено дървото пред кметството с множество бели и червени мартеници. После празника продължи в клуба на пенсионера.На всички бяха вързани мартеници за здраве.Подарени им бяха скромни подаръци за деня на самодееца.

 На **3-ти март** - Националния празник на страната бе поднесен венец и цветя пред паметника на загиналите във войните петровдолци.

 С едноминутно мълчание се почете тяхната памет.

 **8-ми март** – Международния ден на жената.

 На всички жени от читалището, Пенсионерския клуб и двете арендаторски фирми кмета на селото поднесе цветя. Празника продължи с песни и хора.

 На **24-ти** март в банкетната зала на читалището жителите на селото отбелязаха Първа пролет. Празника премина в добро настроение с песни и хора.

**8-ми** април големия християнски празник Великден бе отбелязан с голяма изложба на яйца, козунаци и питки във фоайето на читалището. Децата казаха стихове. Гостите бяха поздравени от Председателя на читалището. Жури оцени експонатите и раздаде награди на отличилите се. Празника продължи с хора на площада пред читалището.

 **6- май**-Гергьов ден. Това е събора на селото. Отново бе направена люлка на която хората, главно деца, се люляха за здраве. Наета бе певица и танцов състав от гр. Варна, който се погрижи за доброто настроение на жителите и гостите на селото. В хората взеха участие и присъстващите на площада хора.

 **2-ри юни** – Ден на Ботев. Във фоайето бе подреден кът в чест на гибелта му.

 На **29 септември** в банкетната зала на читалището бе направен вече традиционния курбан спонсориран от фирма „Агро Овеч”. Присъстваха много голяма част от хората в селото. За доброто им настроение се погрижи специално поканен оркестър.

 В началото на месец октомври бе организирана екскурзия с маршрут Дряново – Дряновски манастир – с.Боженци – Трявна. Присъстваха малко хора, но те бяха много впечатлени от посетените места.

 На **17 октомври** отново бе проведен празника „Ден на хляба”. Гости бяха представители на читалището от с.Кривня. Подредената изложба от ястия, баници, пити и сладки прикова вниманието и възхитата на присъстващите. Гостите също донесоха пити, сладки, и баници за изложбата. Изпяха се много песни от гостите и домакините. Извиха се и кръшни хора.

 На **23 декември** бе отпразнувана Коледа и Нова година.

Банкетната зала бе украсена празнично.Гостите бяха толкова много, че залата едва ги побра.

 Дядо Коледа зарадва децата с подаръци, а Коледарите пяха за берекет на цялото село. Организирана бе и томбола с много награди. Поканен бе DJ Georgi, който повдигна настроението на всички.

Песните и танците продължиха почти до зори.

Освен изброените празници отбелязани в селото певческата група имаше много изяви. Участваха в Празника на фолклорното изкуство „Като жива вода” гр. Суворово, фолклорен празник „Блъсково – чисто, хубаво, добро” с. Блъсково, Регионален фолклорен събор „Кирека пее и танцува” гр. Каспичан, Фолклорен събор „Песни и танци от слънчева Добруджа” с. Бранище, Фолклорен фестивал „Света Марина” с. Ботево, фолклорен събор „Селото на орехите пее” с. Добрина.

От всички участия самодейците получиха грамоти и плакети, а от фолклорния събор в с. Бранище получиха и парична награда от 60 лева и 10 лева получи Лазар Неделчев.

**Ремонтна дейност**

Успоредно с подготовката и отбелязването на тези по-горе изброени празници и участия в събори продължи и ремонтната дейност в читалището.

 С отпуснатата допълнителна субсидия от Община Провадия бе купен и поставен бойлер в кухненското помещение. Със собствени средства бе направен частичен ремонт в същата зала. Направено бе и аварийното осветление в зрителната зала по предписание на органите на Противопожарна и аварийна безопасност.

 Надяваме се и тази година Община Провадия да откликне на нашето желание да ни отпусне субсидия, която ще бъде насочена към отпразнуването на 90 години от създаването на читалището ни.

 В летописната книга на читалището се отбелязва всеки празник. Снимки от тържествата и мероприятията,който се провеждат се публикуват във Фейсбук страницата на читалището. Подреждат се и във фоайето. След всеки празник почитателите стават все повече.

 Надяваме се,че през тази година ще имаме повече читатели в библиотеката. Ще има повече хора от селото,които да посещават и участват в мероприятията организирани от читалището.